CELEX: 62020TN0302
Language: da
Date: 2020-05-15 00:00:00
Title: Sag T-302/20: Sag anlagt den 15. maj 2020 — Antonio Del Valle Ruiz m.fl. mod SRB

27.7.2020   
            
            
               DA
            
            
               Den Europæiske Unions Tidende
            
            
               C 247/31
            
         
      Sag anlagt den 15. maj 2020 — Antonio Del Valle Ruiz m.fl. mod SRB
      (Sag T-302/20)
      (2020/C 247/41)
      Processprog: spansk
      
         Parter
      
      
         Sagsøgere: Antonio Del Valle Ruiz (Ciudad de México, Mexico) og 36 andre sagsøgere (ved advokaterne P. Rubio Escobar, R. Ruíz de la Torre Esporrín og B. Fernández García)
      
         Sagsøgt: Den Fælles Afviklingsinstans (SRB)
      
         Sagsøgernes påstande
      
      
                  —
               
               
                  Afgørelse (SRB/EES/2020/52) fra Den Fælles Afviklingsinstans af 17. marts 2020 om, hvorvidt aktionærerne og kreditorerne skal bevilliges kompensation som følge af de afviklingsforanstaltninger, der er truffet vedrørende Banco Popular Español SA, annulleres.
               
            
                  —
               
               
                  Den Fælles Afviklingsinstans og de intervenienter, som er indtrådt helt eller delvist til støtte for denne, tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgerne anført seks anbringender.
      Første anbringende: Tilsidesættelse af artikel 15, stk. 1, litra g), i Europa-Parlamentets og Rådets forordning (EU) nr. 806/2014 af 15. juli 2014 om ensartede regler og en ensartet procedure for afvikling af kreditinstitutter og visse investeringsselskaber inden for rammerne af en fælles afviklingsmekanisme og en fælles afviklingsfond og om ændring af forordning (EU) nr. 1093/2010 (herefter »forordning nr. 806/2014«). Sagsøgerne har herved gjort gældende, at de tidligere aktionærer i Banco Popular ikke burde have lidt større tab inden for rammerne af afviklingen end det tab, de ville have lidt i tilfælde af en almindelig insolvensprocedure.
      Andet anbringende: Tilsidesættelse af artikel 20, stk. 16, i forordning nr. 806/2014. Sagsøgerne har herved gjort gældende, at der i den anfægtede afgørelse ikke blev taget stilling til, om Banco Populars aktionærer ville have fået en gunstigere behandling som led i en almindelig insolvensprocedure end som led i afviklingen, eftersom insolvensproceduren blev sidestillet med en likvidation. Desuden blev værdiansættelsen ikke foretaget af en uafhængig person.
      Tredje anbringende: Tilsidesættelse af artikel 41, stk. 2, i Den Europæiske Unions charter om grundlæggende rettigheder (herefter »chartret«), for så vidt som de tidligere aktionærer i Banco Populars ret til at blive hørt, før der blev truffet en for dem ugunstig individuel foranstaltning er blevet tilsidesat.
      Fjerde anbringende: Tilsidesættelse af chartrets artikel 47. Sagsøgerne har herved gjort gældende, at de tidligere aktionærer i Banco Populars ret til en effektiv domstolsbeskyttelse er blevet tilsidesat, og der er således gjort indgreb i deres ret til et forsvar.
      Femte anbringende: Tilsidesættelse af chartrets artikel 17 og af artikel 1 i protokol nr. 1 til den europæiske konvention til beskyttelse af menneskerettigheder og grundlæggende frihedsrettigheder, for så vidt som aktionærerne er blevet berøvet deres ejendomsret og ikke har modtaget en rimelig erstatning for tabet.
      Sjette anbringende: Tilsidesættelse af chartrets artikel 52. Sagsøgerne har herved gjort gældende, at SRB har berøvet aktionærerne deres ejendomsret uden at overholde de ved lov fastsatte begrænsninger.